Фоат Әбүбәкеров

**Фоат Әбүбәкеров**, Фоат Хәмит улы Әбүбәкеров (*[[1944 ел]]ның [[2 ноябрь|2 ноябре]], [[ССРБ]], [[Үзбәк ССР]], [[Нәманган]]*) — музыкант (*скрипкачы*), Галиәсгар Камал исемендәге Татар дәүләт академия театрының музыка бүлеге җитәкчесе, театр оркестры дирижеры (1973―2021 елларда). ТАССР атказанган сәнгать эшлеклесе (*[[1986 ел|1986]]*), Татарстанның халык артисты (*[[1996 ел|1996]]*). «Тантана» премиясе лауреаты (*[[2018 ел|2018]]*).

## Тәрҗемәи хәле
1944 елның 2 ноябрендә Үзбәк ССР Нәманган шәһәрендә татарлардан беренче виолончелист Хәмит Әбүбәкеров гаиләсендә туган. Әнисе Хәлимә, мулла кызы. Казан дәүләт консерваториясен (*Натан Брауде классы, кызыл дипломга*) тәмамлаган. Әтисе белән бергә Мәскәүдә укыган Нәҗип Җиһанов тәкъдиме белән консерваториядә укырга калдырыла һәм Муса Җәлил исемендәге Татар дәүләт опера һәм балет театрына эшкә билгеләнә. 1969 елдан Камал театры директоры Рәшидә Җиһаншина чакыруы буенча Галиәсгар Камал исемендәге Татар дәүләт академия театры оркестрында уйный. 1973 елдан 2021 елга кадәр ― театрның музыка бүлеге җитәкчесе, театр оркестры дирижеры. 2021 елның мартыннан ― Камал театрының музыка бүлеге җитәкчесенең киңәшчесе.

Камал театрында эшләү дәверендә җырлар язган (*«Мине танырсыңмы?» ([[Туфан Миңнуллин|Т. Миңнуллин]] сүзләре), «Зәңгәр кыңгыраулар» ([[Әхсән Баян]] сүзләре), «Ап-ак ромашкалар – мәхәббәтем» ([[Аманулла]] сүзләре һ. б.*), 155 спектакльгә музыка иҗат иткән, 60 лап спектакльне музыка ягыннан бизәгән, мәсәлән, «Көйсез кияү» (*[[Кәрим Тинчурин]]*), «Качаклар», «Портфельле кияү», «Мулланур Вахитов» (*[[Нәкый Исәнбәт]]*),  «Илгизәр+Вера», «Гөргөри кияүләре, «Шәҗәрә» (*[[Туфан Миңнуллин]]*), «Кияү белән кәләш» (*[[Мар Байҗиев]]*), «Баскетболчы» (*[[Мансур Гыйләҗев|М. Гыйләҗев]]*), «Люстра» (*[[Илгиз Зәйниев]]*), «Күрәзәче», «Ява карлар, ява карлар...» (*[[Зөлфәт Хәким|З. Хәким]]*), «Асылъяр» (*[[Мирхәйдәр Фәйзи|М. Фәйзи]]*), «Мирас» (*[[Гафур Каюмов|Г. Каюмов]]*), «Гаугалы гаилә» (*Эдуардо де Филиппо*) һ. б..

Марсель Сәлимҗанов куйган спектакльләрдә (*мәсәлән, «Бирнәсез кыз»да чегән оркестры җитәкчесе ролендә һ. б.*) актер-музыкант булып катнаша. Берничә спектакльдә (*мәсәлән, «Гөлҗамал», «Go, Баламишкин» һ. б.*) сәхнәдә оркестр дирижеры буларак чыгыш ясый.

## Гаиләсе
Әтисе — татарлардан беренче виолончелист Хәмит Әбүбәкеров, Нәманганда җирләнгән. Әнисе Хәлимә, мулла кызы, Казанда җирләнгән. Энесе, дүрт сеңлесе бар.

Хатыны Татьяна Кононирова, виолончелист. Улы Руслан, Казан консерваториясен тәмамлаган пианист, Камал театры оркестры музыканты, аранжировкалар ясаучы.

## Бүләкләре, мактаулы исемнәре
* 1986 — ТАССР атказанган сәнгать эшлеклесе 
* 1996 — Татарстанның халык артисты  
* 2018 — «Тантана» премиясе (Шамил Закиров исемендәге махсус премия)
* 2024 ― «Дуслык» ордены (Татарстан)
## Искәрмәләр

## Әдәбият
;Мәкаләләр
* *Лилия Гәрәева*. «Һәр сүзем – театрга мәдхия». «Сөембикә», 2024 ел, № 11, 24―27нче бит.

## Сылтамалар

* *[[Ильтани Илялова]]*.  Фоат Хәмит улы Әбүбәкеров . Казан театр музее
* *Айсылу Кадыйрова*.  Скрипач Абубакиров из Ла Скала-Камала. «Вечерняя Казань», 25.06.2010
*  Фоат Хәмит улы Әбүбәкеров.  Камал театры сайты
*   Манзара. Фоат Әбүбәкеров. 25.09.2018. YouTube

## Моны да карагыз

Төркем:Татарстанның халык артистлары
Төркем:ТАССР атказанган сәнгать эшлеклеләре
Төркем:«Тантана» премиясе лауреатлары
Төркем:Шәхесләр:Камал театры
Төркем:Казан дәүләт консерваториясен тәмамлаучылар
Төркем:Дуслык ордены (Татарстан) кавалерлары